Re fihlile mafelelong a ngwaga wo mongwe gape wa katlego mošomong wa Lenaneotlhabollo la Balemi la Grain SA. Tšohle tše di phethilwego lenyaga re di kgonne ka thušo ye botse ya tšhelete ye e tšwago go Trasete ya Lehea (Maize Trust).
Lenaneotlhabollo la Balemi le laolwa ke Moh Jane McPherson le Mna Willie Kotzé ba Ofisikgolo ya Grain SA kua Bothaville. Go hlomilwe poso (modiro) ye nngwe gape ya "Specialist: Field Services" (Matwetwe: Ditirelo tša Naga), mme Mna Danie van den Berg o beilwe go yona. Danie o tsebja gabotse morerong wo mme o rutile ka katlego mengwaga ye meraro ye e fetilego. Mošomo wa gagwe ke go laola badiredi ba nageng - balomaganyatlhabollo ba diprofenseng. Lenaneo la 1 le bontšha badiredi ba bangwe bao ba amegilego morerong wo.
Mafelong ao kgwebotemo e iphilego maatla, re nepiša kudu batšweletši bao ba tšwetšego pele ka ge re nagana gore ge re nyaka go phethagatša malebiša a rena a "Go tšwetša pele balemikgwebo ba baso bao ba kgonago", re swanetše go thušana le batšweletši bao ba šetšego ba le tseleng ya go ba balemikgwebo, ka mokgwa wa tlhokomelo ya bonoši (individual attention). Mafelong ao temokgwebo e sa golago, re tšwela pele ka go nepiša dihlophathuto, woo e lego mokgwa wo o kgontšhago go feta ye mengwe wa go direla batšweletši ba mmalwa le go thušana le bona ka nako e tee.
Lenaneothuto la rena le dula le katologa - re oketša dithuto ka mehla mola nyakego ya tšona le yona e golela godimo ka go se kgaotše.
Re sa boeletša gape go leboga go menagane thušo ya ba "Maize Trust" ye e sa kgaotšego mabapi le lenaneo le - re leka ka maatla go laola lenaneo le ka moo go kgontšhago le go thuša batšweletši ka moo go kgontšhago, mme re tla tšwela pele go dira bjalo. Rena ba sehlopha sa tšwetšopele re thabela kudu sebaka seo re se fiwago.